Et alternativt investeringsfond (AIF) defineres som en kollektiv investering som ikke er et UCITS (verdipapirfond). Det kan for eksempel være fond som handles mindre frekvent, og dermed kan medføre høyere likviditetsrisiko enn vanlige fond for kunden. Det kan også være fond som har en spisset investering som innebærer at fondet investerer i mindre enn 16 selskaper (krav ihht. UCITS). En av fordelene med å investere i fond er at fondet i seg selv investerer i flere ulike aksjer eller verdipapirer. Derfor er risikoen for de såkalte «kurssvingningene» lavere for fond, i motsetning til å kun investere i en enkelt aksje. Risikoen i forskjellige fond varierer, og desto høyere risiko det er i et fond desto mer svinger kursen. Alternative investeringsfond kan også investere i ulike markeder, for eksempel rentemarked, råvaremarked og aksjemarked. Mange alternative investeringsfond har komplekse strukturer med høy risiko og liten mulighet til innløsning. Flere av disse vil derfor ikke egne seg som sparealternativ for forbrukere.  Investeringer i AIFer innebærer også en del muligheter, og det viktigste er at du som kunde setter deg godt inn i hva investeringen innebærer i forhold til risiko.